กสิกรไทยเปิดสมัครบัตรเดบิตบนมือถือ
ธนาคารกสิกรไทย เปิดบริการสมัครบัตรเดบิตทางโมบายแบงก์กิ้ง ตั้งเป้าออกบัตรเดบิตใหม่กว่า 1 ล้านใบ
7 มี.ค. 2560

ธนาคารกสิกรไทย เปิดบริการสมัครบัตรเดบิตทางโมบายแบงก์กิ้ง ตั้งเป้าออกบัตรเดบิตใหม่กว่า 1 ล้านใบนางนพวรรณ เจิมหรรษา รองกรรมการผู้จัดการ ธนาคารกสิกรไทย เปิดเผยว่า ได้เพิ่มความสะดวกสบายในการออกบัตรเดบิตกสิกรไทยตอบรับดิจิทัล ไลฟ์สไตล์ ให้ลูกค้าสามารถสมัครบัตรเดบิตกสิกรไทยผ่านแอพพิเคชั่น K-Mobile Banking PLUS โดยไม่ต้องไปสมัครที่สาขา ช่วยอำนวยความสะดวกให้แก่ลูกค้า ที่ประสงค์จะสมัครบัตรใหม่ ต่ออายุบัตร หรือบัตรสูญหาย สามารถทำได้ทันที โดยสามารถเลือกประเภทบัตรเดบิตที่ต้องการ 3 แบบ คือ บัตรเดบิตธรรมดา บัตรเดบิตพร้อมประกันอุบัติเหตุ และบัตรลายพิเศษ ซึ่งจะเป็นบัตรเดบิตชิปการ์ดทั้งหมด และกดตามขั้นตอนจนจบ ธนาคารจะจัดส่งบัตรเดบิตทางไปรษณีย์ถึงลูกค้าภายใน 7 วันทำการ โดยค่าธรรมเนียมบัตรเดบิตทุกประเภทมีอัตราเท่ากับการออกบัตรที่สาขา มีค่าใช้จ่ายเพิ่มเติมในส่วนการจัดส่งไปรษณีย์ด่วนพิเศษ (EMS) 37 บาท ซึ่งเป็นราคาตามจริงที่ไปรษณีย์ไทยเรียกเก็บตามน้ำหนัก และมีความปลอดภัยสูง โดยเมื่อได้รับบัตรแล้วลูกค้าจะต้องทำการเปิดใช้งานบัตรเดบิตด้วยตนเองด้วยการยืนยันตัวตนบน K-Mobile Banking Plus เท่านั้น ทั้งนี้ ธนาคารผลักดันบริการบัตรเดบิตอย่างต่อเนื่องเพื่อส่งเสริมการใช้งานบัตร ตอบรับแนวนโยบายของภาครัฐ ภายใต้โครงการชำระเงินแบบอิเล็กทรอนิกส์ (National e-Payment) โดยการยกระดับบริการบัตรเดบิตด้วย 3 กลยุทธ์หลัก ได้แก่ เพิ่มความสะดวกสบายให้กับลูกค้าผ่านแอพพลิเคชั่นโมบายแบงก์กิ้ง เช่น ฟีเจอร์ปรับวงเงินถอน รูด หรืออายัดบัตรเดบิตได้ด้วยตนเอง ออกผลิตภัณฑ์ที่มาพร้อมสิทธิประโยชน์ที่ตอบโจทย์ลูกค้าแต่ละกลุ่ม และคัดสรรสิทธิประโยชน์ที่เหมาะกับไลฟ์สไตล์ของผู้บริโภค เพื่อปรับเปลี่ยนพฤติกรรมจากการใช้เงินสดเป็นการใช้จ่ายผ่านบัตรเดบิต โดยเน้นผลิตภัณฑ์หรือบริการที่ใช้ในชีวิตประจำวันและมีมูลค่าใช้จ่ายไม่สูง เช่น ตั๋วชมภาพยนตร์ราคา 100 บาทเป็นต้นอย่างไรก็ดี จากการผลักดันการใช้บัตรเดบิตและการเพิ่มจุดรับชำระด้วยบัตรเพิ่มมากขึ้น เพื่อตอบรับแนวนโยบายของภาครัฐ ภายใต้โครงการชำระเงินแบบอิเล็กทรอนิกส์ (National e-Payment)  ส่งผลให้ในปี 2559 ที่ผ่านมาจำนวนบัตรเดบิตในประเทศไทยเติบโตขึ้น 6% มีจำนวนบัตรประมาณ 50 ล้านบัตร มีการใช้จ่ายผ่านบัตรเดบิตเพิ่มมากขึ้นจากปี 2558 ประมาณ 20% โดยบัตรเดบิตกสิกรไทย มีฐานบัตรเดบิต 11 ล้านบัตร มียอดใช้จ่ายผ่านบัตรรวมเป็นอันดับ 1 มูลค่า 53,300 ล้านบาท สำหรับปี 2560 นี้ ธนาคารกสิกรไทยตั้งเป้าหมาย ออกบัตรเดบิตใหม่ได้ 1 ล้านบัตร มีฐานบัตรเดบิตเป็น 12 ล้านบัตร มียอดใช้จ่ายผ่านบัตรรวมมูลค่า 71,000 ล้านบาท เติบโต 33% ครองอันดับ 1 ด้านยอดการใช้จ่ายผ่านบัตรเดบิตต่อเนื่อง